b'\n_START_ARTICLE_\nMangrovinis k\xc5\xabdrinis garnys\n_START_SECTION_\nI\xc5\xa1vaizda\n_START_PARAGRAPH_\nSmulkus garninis pauk\xc5\xa1tis. K\xc5\xabno ilgis\xc2\xa0\xe2\x80\x93 40\xc2\xa0\xe2\x80\x93 45\xc2\xa0cm, atstumas tarp sparnugali\xc5\xb3\xc2\xa0\xe2\x80\x93 72\xc2\xa0\xe2\x80\x93 90\xc2\xa0cm, sveria 230\xe2\x80\x93270 g. Galva ir kaklas rudai ir tamsiai geltonai ruo\xc5\xbeuoti. Snapas geltonas, snapo galiukas\xc2\xa0\xe2\x80\x93 juodas. Plikos odos plotas tarp snapo ir aki\xc5\xb3 yra \xc5\xbealias. Rainel\xc4\x97 geltona. Pilkai rusvos nugaros plunksnos ilgos, u\xc5\xbedengia sparno vir\xc5\xa1\xc5\xb3. Plasnojamosios plunksnos baltos, tik tolimiausia plunksna yra tamsesn\xc4\x97, o 2\xc2\xa0\xe2\x80\x93 3 gretim\xc5\xb3 plunksn\xc5\xb3 vir\xc5\xa1\xc5\xabn\xc4\x97s taip pat yra tamsesn\xc4\x97s. Uodega ir pasturgalis yra balti. Kr\xc5\xabtin\xc4\x97 balta, i\xc5\xa1marginta tamsiai geltonais ruo\xc5\xbeais. Kojos ir letenos \xc5\xbealios._NEWLINE_Veisimosi periodu kei\xc4\x8dia apdar\xc4\x85. Galva ir kaklas rudai gelsvas. Nuo galvos iki nugaros krenta 3\xc2\xa0\xe2\x80\x93 4 kremin\xc4\x97s ar baltos plunksnos. Plikos odos plotas tarp snapo ir aki\xc5\xb3 \xc5\xbeydras. Snapo pamatas \xc5\xbeydras arba oran\xc5\xbeinis, per vidur\xc4\xaf geltonas, o galiukas juodas. K\xc5\xabno vir\xc5\xa1us ro\xc5\xbei\xc5\xa1kai gelsvas. Ilgosios nugaros plunksnos tamsiai ka\xc5\xa1tonin\xc4\x97s. Kr\xc5\xabtin\xc4\x97s plunksnos purios, rusvai geltonos Kojos ry\xc5\xa1kiai geltonos ar raudonai oran\xc5\xbein\xc4\x97s._NEWLINE_Jaunikli\xc5\xb3 galvos, kaklo ir kr\xc5\xabtin\xc4\x97s plunksnos yra trumpesn\xc4\x97s u\xc5\xbe suaugusi\xc5\xb3. Nugaroje n\xc4\x97ra puri\xc5\xb3 plunksn\xc5\xb3. Kr\xc5\xabtin\xc4\x97 i\xc5\xa1marginta \xc5\xa1viesiai rudomis d\xc4\x97mel\xc4\x97mis. Antsnapis tamsesnis u\xc5\xbe posnap\xc4\xaf.\n_START_SECTION_\nPaplitimas\n_START_PARAGRAPH_\nPaplit\xc4\x99s Banglade\xc5\xa1e, Butane, Indijoje, Irane, Maldyvuose, Mianmare,  Nepale, Omane,  \xc5\xa0ri Lankoje, Pakistane,  Jungtiniuose Arab\xc5\xb3 Emyratuose.  Pasaulin\xc4\x97s gamtos apsaugos organizacijos duomenimis r\xc5\xab\xc5\xa1ies apsaugos b\xc5\xabkl\xc4\x97 susir\xc5\xabpinimo nekelia.\n_START_SECTION_\nBiologija\n_START_PARAGRAPH_\nBiotopas\xc2\xa0\xe2\x80\x93 sekl\xc5\xabs vandens telkiniai. Aptinkamas dumblinuose tvenkini\xc5\xb3 pakra\xc5\xa1\xc4\x8diuose, grioviuose, raistuose, ry\xc5\xbei\xc5\xb3 laukuose, \xc5\xa1alia upi\xc5\xb3, e\xc5\xbeer\xc5\xb3, mangrov\xc4\x97se ir potvyni\xc5\xb3 ir atosl\xc5\xabgi\xc5\xb3 zonose._NEWLINE_Minta dumblia\xc5\xa1okliais, \xc5\xbeirgeli\xc5\xb3 lervomis, \xc5\xbeiogais, svirpliais, skruzd\xc4\x97l\xc4\x97mis, bit\xc4\x97mis, mus\xc4\x97mis, vik\xc5\xa1rais, sliekais, krabais, vorais, buo\xc5\xbegalviais, varl\xc4\x97mis ir v\xc4\x97\xc5\xbeliukais._NEWLINE_Maisto ie\xc5\xa1ko rytais ir prie\xc5\xa1 vakar\xc4\x85, pavieniai arba nedidel\xc4\x97mis grup\xc4\x97mis. Vidurdien\xc4\xaf nuo saul\xc4\x97s kaitros slepiasi \xc5\xa1e\xc5\xa1\xc4\x97lyje._NEWLINE_Veisimosi sezono prad\xc5\xbeia priklauso nuo platumos ir muson\xc5\xb3. Veisiasi pavieniai arba nedidel\xc4\x97se kolonijose. Lizdus krauna med\xc5\xbeiuose, kr\xc5\xabmuose ir kituose augaluose, netoli vandens. \xc5\xa0akeles lizdui renka patinas, o krauna patel\xc4\x97. Lizdas 2\xc2\xa0\xe2\x80\x93 16 metr\xc5\xb3 auk\xc5\xa1tyje. D\xc4\x97tyje 3\xc2\xa0\xe2\x80\x93 6 \xc5\xbeydrai \xc5\xbeali kiau\xc5\xa1iniai. Peri abu t\xc4\x97vai. Inkubacija trunka 24 dienas.'